**KLAIPĖDOS MIESTO SAVIVALDYBĖS TARYBA**

**SPRENDIMAS**

**DĖL BĮ KLAIPĖDOS VAIKŲ GLOBOS NAMŲ „SMILTELĖ“ LIKVIDAVIMO**

2020 m. kovo 31 d. Nr. T1-95

Klaipėda

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 ir 22 punktais, Lietuvos Respublikos civilinio kodekso 2.106 straipsnio 1 punktu, 2.108 straipsnio 1 dalimi, Lietuvos Respublikos biudžetinių įstaigų įstatymo 4 straipsnio 3 dalies 4 ir 6 punktais, 15 ir 16 straipsniais ir Klaipėdos vaikų globos namų „Smiltelė“ nuostatų, patvirtintų Klaipėdos miesto savivaldybės tarybos 2010 m. liepos 29 d. sprendimu Nr. T2-203 „Dėl Klaipėdos vaikų globos namų „Smiltelė“ nuostatų patvirtinimo“, 14.3 ir 14.4 papunkčiais, Klaipėdos miesto savivaldybės taryba nusprendžia:

1. Likviduoti Klaipėdos vaikų globos namus „Smiltelė“ (toliau – Globos namai) (įstaigos kodas Juridinių asmenų registre – 190988559, buveinės adresas – Klaipėda, Smiltelės g. 14).

2. Paskirti Vilmą Bakševičienę, Globos namų direktorę, šios įstaigos likvidatore.

3. Pavesti Globos namų likvidatorei Vilmai Bakševičienei atlikti veiksmus, numatytus Lietuvos Respublikos biudžetinių įstaigų įstatymo 15 straipsnyje ir 16 straipsnio 2 dalyje.

4. Nustatyti Globos namų likvidavimo datą – 2020-10-01.

5. Pavesti Klaipėdos miesto savivaldybės administracijos direktoriui kontroliuoti šio sprendimo įgyvendinimą.

6. Skelbti šį sprendimą Teisės aktų registre ir Klaipėdos miesto savivaldybės interneto svetainėje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Savivaldybės meras  |  |

|  |  |
| --- | --- |
| Teikėjas – Savivaldybės administracijos direktorius | Gintaras Neniškis |

Parengė

Socialinės paramos skyriaus Socialinių paslaugų poskyrio vedėja

Sonata Jakienė, tel. 39 07 91

2020-03-30